brigadegeneral
Brigadegeneral er en officersgrad inden for Hæren og Flyvevåbnet, som befinder sig imellem graderne oberst og generalmajor. Graden brigadegeneral blev indført i Danmark i 1983 efter amerikansk forbillede og omtales undertiden uofficielt som et-stjernet general. Den tilsvarende grad ved Søværnet benævnes flotilleadmiral.
Graden kan tildeles officerer som gør tjeneste i udlandet, oftest i NATO.
Graden benævnes undertiden også i den korte form brigader, og i denne form optrådte graden også sporadisk i den danske hær i 1700-tallet.